               ЕВРОПЕЙСКА КОМИСИЯ
            Брюксел, 2.6.2021
            COM(2021) 282 final
            2021/0137(NLE)
            Предложение за
            РЕШЕНИЕ НА СЪВЕТА
            относно насоки за политиките по заетостта на държавите членки

               ОБЯСНИТЕЛЕН МЕМОРАНДУМ

               В Договора за функционирането на Европейския съюз от държавите членки се изисква да разглеждат икономическата си политика и насърчаването на заетостта като въпроси от общо значение и да координират действията си в рамките на Съвета. В Договора се предвижда, че Съветът приема насоки за заетостта (член 148), като се пояснява, че те трябва да бъдат съвместими с общите насоки на икономическите политики (член 121).

               Общите насоки на икономическите политики не са ограничени във времето, но насоките за заетостта трябва да се изготвят ежегодно. За първи път насоките бяха приети заедно (т.нар. „интегриран пакет“) през 2010 г. в подкрепа на стратегията „Европа 2020“. Интегрираните насоки останаха непроменени до 2014 г. През 2015 г. бяха приети преработени интегрирани насоки. През 2018 г. насоките за заетостта бяха приведени в съответствие с принципите на Европейския стълб на социалните права, прокламиран през ноември 2017 г. от Европейския парламент, Съвета и Комисията, с цел да насърчават реформите на национално равнище и да послужат като ориентир за подновен процес на конвергенция в Европа. Насоките останаха непроменени през 2019 г. През 2020 г. те бяха променени, за да включат елементи, свързани с последиците от кризата с COVID-19, екологичния и цифровия преход и целите на ООН за устойчиво развитие.

               Заедно с общите насоки за икономическите политики насоките за заетостта се представят под формата на решение на Съвета относно насоките за политиките по заетостта на държавите членки (част II от Интегрираните насоки) и предоставят основата за специфичните за всяка държава препоръки в съответните области.

               Общите цели и приоритети, изразени в насоките за политиките за заетостта, се запазват. По силата на член 148, параграф 2 от ДФЕС валидността на насоките за заетостта за 2021 г. трябва да бъде потвърдена с решение на Съвета след провеждането на консултации с Европейския парламент, Европейския икономически и социален комитет, Комитета на регионите и Комитета по заетостта.

               Насоките за заетостта са следните:

               Насока 5: Насърчаване на търсенето на работна ръка

               Насока 6: Повишаване на предлагането на работна ръка и подобряване на достъпа до заетост, умения и компетентности

               Насока 7: Подобряване на функционирането на пазарите на труда и ефективността на социалния диалог

               Насока 8: Насърчаване на равните възможности за всички, социалното приобщаване и борбата с бедността

               2021/0137 (NLE)

               Предложение за

               РЕШЕНИЕ НА СЪВЕТА

               относно насоки за политиките по заетостта на държавите членки

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 148, параграф 2 от него,

               като взе предвид предложението на Европейската комисия,

               като взе предвид становището на Европейския парламент
                  1
               ,

               като взе предвид становището на Европейския икономически и социален комитет
                  2
               ,

               като взе предвид становището на Комитета на регионите
                  3
               ,

               като взе предвид становището на Комитета по заетостта
                  4
               ,

               като има предвид, че:

               (1)Държавите членки и Съюзът трябва да работят за изготвянето на координирана стратегия за заетостта, и по-специално за развитието на квалифицирана, обучена и адаптивна работна сила, както и на пазари на труда, които са ориентирани към бъдещето и реагират на икономическите промени, с оглед на постигането на целите за пълна заетост и социален прогрес, балансиран растеж, високо равнище на защита и подобряване качеството на околната среда, установени в член 3 от Договора за Европейския съюз. Като отчитат националните практики по отношение на отговорностите на социалните партньори, държавите членки трябва да разглеждат насърчаването на заетостта като въпрос от общ интерес и да координират действията си в тази насока в рамките на Съвета.

               (2)Съюзът трябва да се бори срещу социалното изключване и дискриминацията и да насърчава социалната справедливост и закрила, както и равенството между жените и мъжете, солидарността между поколенията и защитата на правата на детето. При определянето и осъществяването на своите политики и дейности Съюзът трябва да отчита изискванията, свързани с насърчаването на висока степен на заетост, с осигуряването на адекватна социална закрила, с борбата с бедността и социалното изключване, както и с постигането на висока степен на образование и обучение и защита на човешкото здраве, както е посочено в член 9 от Договора за функционирането на Европейския съюз (ДФЕС).

               (3)В съответствие с ДФЕС Съюзът разработи и въведе инструменти за координация в областта на икономическата политика и политиката по заетостта. Като част от тези инструменти насоките за политиките по заетостта на държавите членки („насоките“), изложени в приложението към Решение (ЕС) 2020/1512 на Съвета(
                  5
               ), заедно с общите насоки за икономическите политики на държавите членки и на Съюза, съдържащи се в Препоръка (ЕС) 2015/1184 на Съвета(
                  6
               ), съставляват интегрираните насоки. Тяхното предназначение е да насочват изпълнението на политиките в държавите членки и в Съюза, отразявайки взаимозависимостта между държавите членки. Така полученият набор от координирани европейски и национални политики и реформи следва да представлява подходяща цялостна устойчива комбинация от икономически политики и политики по заетостта, която да доведе до положително въздействие в други области.

               (4)Насоките са в съответствие с Пакта за стабилност и растеж, действащото законодателство на Съюза и различни инициативи на Съюза, включително препоръката на Съвета от 30 октомври 2020 г.(
                  7
               ), препоръката на Съвета от 15 февруари 2016 г.(
                  8
               ), препоръката на Съвета от 19 декември 2016 г.(
                  9
               ), препоръката на Съвета от 15 март 2018 г.(
                  10
               ), препоръката на Съвета от 22 май 2018 г. относно ключовите компетентности за учене през целия живот(
                  11
               ), препоръката на Съвета от 22 май 2019 г.(
                  12
               ), препоръката на Съвета от 8 ноември 2019 г.(
                  13
               ), препоръката на Съвета от 10 март 2014 г.(
                  14
               ), препоръката на Съвета от 24 ноември 2020 г.(
                  15
               ), препоръката на Комисията от 4 март 2021 г. относно ефективна активна подкрепа за заетостта вследствие на кризата с COVID-19 (ЕАПЗ)(
                  16
               ) и [препоръката на Съвета за създаване на Европейска гаранция за децата (
                  17
               )].

               (5)Европейският семестър обединява различните инструменти в обща рамка за интегрирана многостранна координация и наблюдение на икономическите политики и политиките по заетостта. Европейският семестър цели да постигне устойчивост на околната среда, производителност, справедливост и стабилност, като в същото време интегрира принципите на Европейския стълб на социалните права и неговия инструмент за мониторинг — набора от социални показатели, и предвижда силна ангажираност със социалните партньори, гражданското общество и други заинтересовани страни. Той подкрепя постигането на целите за устойчиво развитие. Политиките по заетостта и икономическите политики на Съюза и на държавите членки следва да вървят ръка за ръка с прехода на Европа към неутрална по отношение на климата, екологично устойчива и цифрова икономика, да повишават конкурентоспособността, да осигуряват адекватни условия на труд, да насърчават иновациите, да утвърждават социалната справедливост и равните възможности, както и да преодоляват неравенствата и регионалните различия.

               (6)Изменението на климата и свързаните с околната среда предизвикателства, глобализацията, цифровизацията, изкуственият интелект, дистанционната работа, основаната на платформи икономика и демографските промени ще преобразят европейските икономики и общества. Съюзът и неговите държави членки следва да работят съвместно с цел ефективно преодоляване на тези структурни фактори и при необходимост да адаптират съществуващите системи, като отчитат тясната взаимозависимост на икономиките и пазарите на труда на държавите членки и свързаните с тях политики. Това изисква съгласувани, амбициозни и ефективни действия на политиката както на равнището на Съюза, така и на национално равнище, в съответствие с ДФЕС и разпоредбите на Съюза за икономическото управление. Тези действия на политиката следва да включват насърчаване на устойчивите инвестиции, подновен ангажимент за подходящо планирани реформи, които подобряват потенциала за икономически растеж, създаването на качествени работни места, производителността, адекватните условия на труд, социалното и териториалното сближаване, конвергенцията във възходяща посока, устойчивостта и упражняването на фискална отговорност. Те следва да съчетават мерки в областта на търсенето и на предлагането, като същевременно отчитат тяхното социално въздействие и въздействие върху околната среда и заетостта.

               (7)Европейският парламент, Съветът и Комисията прокламираха Европейския стълб на социалните права(
                  18
               ) („стълба“). В рамките на стълба се определят двадесет принципа и права, целящи да допринесат за правилното и справедливо функциониране на пазарите на труда и социалните системи и които са разпределени в три категории: равни възможности и достъп до пазара на труда, справедливи условия на труд и социална закрила и приобщаване. Принципите и правата дават насока на стратегията на Съюза, като гарантират, че преходът към неутралност по отношение на климата и устойчивост на околната среда, цифровизацията и демографските промени са социално справедливи. Стълбът и съпътстващият го набор от социални показатели представляват референтна рамка за наблюдение на резултатите в областта на заетостта и социалните показатели на държавите членки, за стимулиране на реформите на национално, регионално и местно равнище и за съчетаване на социалното и пазарното измерение в днешната съвременна икономика, включително чрез насърчаване на социалната икономика. На 4 март 2021 г. Комисията представи план за действие за прилагането на Европейския стълб на социалните права(
                  19
               ), включващ амбициозни, но реалистични водещи цели и допълнителни подцели в областта на заетостта, уменията, образованието и социалните въпроси за 2030 г.

               (8)На 8 май 2021 г. лидерите на ЕС на социалната среща на върха в Порто(
                  20
               ) признаха Европейския стълб на социалните права като основен елемент на възстановяването, като отбелязаха, че неговото прилагане ще засили стремежа на Съюза към цифров, екологичен и справедлив преход и ще допринесе за постигането на възходящо социално и икономическо сближаване и за преодоляване на демографските предизвикателства. Те подчертаха, че социалното измерение, социалният диалог и активното участие на социалните партньори са в основата на една силно конкурентна социална пазарна икономика. Държавите членки установиха, че представеният от Комисията план за действие по Европейския стълб на социалните права предоставя полезни насоки за прилагането на стълба, включително в областта на заетостта, уменията, здравеопазването и социалната закрила. Те приветстваха новите водещи цели на ЕС за 2030 г. по отношение на заетостта (78 % от населението на възраст 20—64 години следва да са заети), уменията (60 % от всички възрастни следва да участват в обучение всяка година) и намаляването на бедността (с най-малко 15 милиона, включително пет милиона деца) и преразгледания набор от социални показатели с оглед на наблюдението на напредъка към прилагането на принципите на социалния стълб като част от рамката за координация на политиките в контекста на европейския семестър. Освен това те отбелязаха, че с постепенното възстановяване на Европа от пандемията от COVID-19 приоритет ще бъде преминаването от защита към създаване на работни места и подобряване на качеството на работните места, и подчертаха, че прилагането на принципите в Европейския стълб на социалните права ще бъде от съществено значение, за да се гарантира създаването на повече и по-добри работни места за всички в рамките на приобщаващо възстановяване. Накрая, държавите членки подчертаха, че е важно да се следи отблизо, включително на най-високо равнище, постигнатият напредък по изпълнението на Европейския стълб на социалните права и водещите цели на ЕС за 2030 г.

               (9)Реформите на пазара на труда, включително националните механизми за определяне на заплатите, следва да следват националните практики на социален диалог с оглед на осигуряването на справедливи заплати, които дават възможност за достоен жизнен стандарт и устойчив растеж. Те следва също така да предоставят необходимата възможност за всеобхватно разглеждане на социално-икономическите въпроси, включително подобряването на устойчивостта, конкурентоспособността, иновациите, създаването на качествени работни места, условията на труд, бедността сред работещите, образованието и уменията, общественото здраве и приобщаването и реалните доходи. Държавите членки и Съюзът следва да гарантират смекчаването на въздействието на кризата с COVID-19 върху социалната и икономическата сфера и заетостта, както и че преходите са социално справедливи и оправдани. Следва да се цели укрепване на възстановяването и стремежа към приобщаващо и устойчиво общество, в което хората са защитени, могат да предвиждат и управляват промените и активно да участват в обществото и икономиката. Необходим е съгласуван набор от активни политики на пазара на труда, състоящи се от временни стимули за наемане и преход, политики за умения и подобрени служби по заетостта, за да се подпомогнат преходите на пазара на труда, както се подчертава в Препоръката на Комисията (ЕС) относно ефективна активна подкрепа за заетостта след кризата с COVID-19 (EASE).

               (10)Следва да се води борба с дискриминацията във всичките ѝ форми, да се гарантира равенството между половете и да се подкрепя младежката заетост. Достъпът и възможностите за всички следва да бъдат гарантирани, а бедността и социалното изключване, включително на децата, следва да бъдат намалени, по-специално като се гарантират ефективно функциониращи трудови пазари и подходящи и приобщаващи системи за социална закрила и се премахнат пречките пред образованието, обучението и участието на пазара на труда, включително чрез инвестиции в образованието и грижите в ранна детска възраст, както и в цифровите умения. Навременният и равен достъп до финансово достъпни дългосрочни грижи и здравни услуги, включително превенция и насърчаване на здравните грижи, e от особено значение с оглед на кризата, свързана с COVID-19, и в контекста на застаряващите общества. Потенциалът на хората с увреждания да допринасят за икономическия растеж и социалното развитие следва да бъде оползотворен в по-висока степен. С навлизането на нови икономически и бизнес модели в Съюза трудовите правоотношения също се променят. Държавите членки следва да гарантират, че трудовите правоотношения, произтичащи от новите форми на труд, поддържат и укрепват европейския социален модел.

               (11)Интегрираните насоки следва да служат за основа на препоръките, които Съветът може да отправи към отделните държави членки. Предвид всеобхватния и ориентиран към бъдещето характер на плановете за възстановяване и устойчивост и тъй като всички държави членки представиха такива планове, през 2021 г. не беше необходимо Комисията да предлага специфични за всяка държава препоръки. Комисията обаче предложи препоръки относно състоянието на бюджета на държавите членки през 2021 г., както е предвидено в Пакта за стабилност и растеж.

               (12)Държавите членки следва пълноценно да използват REACT-EU(
                  21
               ) за укрепване на фондовете на политиката на сближаване до 2023 г., Европейския социален фонд плюс, новия Механизъм за възстановяване и устойчивост(
                  22
               ) и други фондове на Съюза, включително Фонда за справедлив преход и InvestEU, за да насърчават заетостта, социалните инвестиции, социалното приобщаване, достъпността, по-големите възможности за повишаване на квалификацията и за преквалификация на работната сила, ученето през целия живот и висококачественото образование и обучение за всички, включително цифровата грамотност и умения. Макар интегрираните насоки да са предназначени за държавите членки и Съюза, те следва да се изпълняват в партньорство с всички национални, регионални и местни органи, с активното участие на парламентите, както и на социалните партньори и представителите на гражданското общество.

               (13)Комитетът по заетостта и Комитетът за социална закрила следва да следят за съответствието на изпълняваните политики с насоките за политиките по заетостта, като действат в рамките на мандата си съгласно Договорите. Тези комитети и други подготвителни органи на Съвета, свързани с координацията на икономическите и социалните политики, следва да работят в тясно сътрудничество. Диалогът относно политиките между Европейския парламент, Съвета и Комисията, по-специално по отношение на насоките за политиките по заетостта на държавите членки, следва да се поддържа.

               (14)Беше проведена консултация с Комитета за социална закрила,

               ПРИЕ НАСТОЯЩОТО РЕШЕНИЕ:

               Член 1

               Насоките за политиките по заетостта на държавите членки, изложени в приложението към Решение (EС) 2020/1512 на Съвета, остават в сила за 2021 г. и следва да намерят отражение в политиките по заетостта и програмите за реформи на държавите членки.

               Член 2

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        ОВ С [...], [...] г., стр. [...].

                     (2)

                        ОВ С [...], [...] г., стр. [...].

                     (3)

                        ОВ С [...], [...] г., стр. [...].

                     (4)

                        ОВ С [...], [...] г., стр. [...].

                     (5)

                        Решение (ЕС) 2020/1512 на Съвета от 13 октомври 2020 г. относно насоки за политиките за заетост на държавите членки (ОВ L 344, 19.10.2020 г., стр. 22—28).

                     (6)

                        Препоръка (ЕС) 2015/1184 на Съвета от 14 юли 2015 г. относно общи насоки за икономическите политики на държавите членки и на Европейския съюз (ОВ L 192, 18.7.2015 г., стр. 27).

                     (7)

                        Препоръка на Съвета от 30 октомври 2020 г. „Мост към работни места — укрепване на гаранцията за младежта“, и за замяна на Препоръката на Съвета от 22 април 2013 г. за създаване на гаранция за младежта, 2020/C 372/01 (ОВ C 372, 4.11.2020 г., стр. 1—9).

                     (8)

                        Препоръка на Съвета от 15 февруари 2016 г. относно интеграцията на дълготрайно безработните лица на пазара на труда (ОВ C 67, 20.2.2016 г., стр. 1).

                     (9)

                        Препоръка на Съвета от 19 декември 2016 г. относно повишаване на уменията (ОВ C 484, 24.12.2016 г., стр. 1).

                     (10)

                        Препоръка на Съвета от 15 март 2018 г. относно Европейска рамка за качествено и ефективно чиракуване (ОВ C 153, 2.5.2018 г., стр. 1).

                     (11)

                        Препоръка на Съвета от 22 май 2018 г. относно ключовите компетентности за учене през целия живот (ОВ C 189, 4.6.2018 г., стр. 1).

                     (12)

                        Препоръка на Съвета от 22 май 2019 г. относно висококачествени системи за образование и грижи в ранна детска възраст (ОВ C 189, 5.6.2019 г., стр. 4).

                     (13)

                        Препоръка на Съвета от 8 ноември 2019 г. относно достъпа до социална закрила (ОВ C 387, 15.11.2019 г., стр. 1).

                     (14)

                        Препоръка на Съвета от 10 март 2014 г. относно рамка за качество на стажовете (ОВ C 88, 27.3.2014 г., стр. 1).

                     (15)

                        Препоръка на Съвета от 24 ноември 2020 г. относно професионалното образование и обучение (ПОО) за постигане на устойчива конкурентоспособност, социална справедливост и издръжливост, 2020/C 417/01 (ОВ C 417, 2.12.2020 г., стр. 1—16).

                     (16)

                        Препоръка (ЕС) 2021/402 на Комисията от 4 март 2021 г. относно ефективна активна подкрепа за заетостта вследствие на кризата с COVID-19 (ЕАПЗ), C/2021/1372 (ОВ L 80, 8.3.2021 г., стр. 1—8).

                     (17)

                        …

                     (18)

                        Междуинституционална прокламация относно Европейския стълб на социалните права (ОВ C 428, 13.12.2017 г., стр. 10).

                     (19)

                        Съобщение на Комисията до Европейския парламент, Съвета, Европейския икономически и социален комитет и Комитета на регионите „Европейски стълб на социалните права — План за действие“ (COM(2021) 102 final).

                     (20)

                        Европейски съвет,
                  Декларация от Порто
                  , 8 май 2021 г.

                     (21)

                        Регламент (ЕС) 2020/2221 на Европейския парламент и на Съвета от 23 декември 2020 г. за изменение на Регламент (ЕС) № 1303/2013 по отношение на допълнителните средства и уредбата за изпълнение с цел оказване на помощ за улесняване на преодоляването на последиците от кризата в контекста на пандемията от COVID-19 и социалните последици от нея и за подготовка за екологично, цифрово и устойчиво възстановяване на икономиката (REACT-EU) (OВ L 437, 28.12.2020 г., стр. 30—42).

                     (22)

                        Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост, (ОВ L 57, 18.2.2021 г., стр. 17—75).


               ЕВРОПЕЙСКА КОМИСИЯ
            Брюксел, 20.9.2019
            COM(2019) 424 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Съюза в рамките на Комитета по правилата за произход, създаден съгласно Споразумението за правилата за произход (СТО — ГАТТ от 1994 г.), приложено към заключителния акт, подписан в Маракеш на 15 април 1994 г.

               Повишаване на прозрачността в областта на непреференциалните правила за произход

               _______________

               Членовете на Световната търговска организация,

               Желаейки да гарантират, че правилата за произход сами по себе си не трябва да оказват
                  ограничително, нарушаващо или разрушаващо влияние върху международната търговия;

               Желаейки да гарантират, че правилата за произход са подготвени и се прилагат по безпристрастен, прозрачен, предвидим, последователен и неутрален начин;

               Признавайки, че ясните и предвидими правила за произход и тяхното приложение улесняват международната търговия;

               Признавайки, че е желателно да се осигури прозрачност на законите, разпоредбите и процедурите относно правилата за произход;

               Желаейки да допълнят задълженията за нотифициране по член 5 от Споразумението за правилата за произход;

               Потвърждавайки, че повишаването на прозрачността на законите, разпоредбите и процедурите относно правилата за произход допринасят за намаляването на разходите за спазване на изискванията, които трябва да бъдат поети от икономическите оператори, желаещи да се включат в световните вериги за създаване на стойност, и по-конкретно на микро-, малките и средните предприятия;

               Решават следното по отношение на правилата за произход:

               1.Че е желателно да се поддържа и насърчава висока степен на прозрачност и взаимно разбиране относно правилата за произход и свързаните с тях изисквания по отношение на документите, използвани от членовете на СТО. Под правила за произход се разбира правилата, попадащи в обхвата на член 1 от Споразумението за правилата за произход.

               2.За да се повиши прозрачността и да се насърчи по-доброто разбиране на правилата за произход, членовете на СТО уведомяват секретариата на СТО, съгласно приложение 1 от настоящото решение, за правилата за произход, които използват при прилагането на принципа на най-облагодетелстваната нация съгласно членове I, II, III, XI и XIII от ГАТТ от 1994 г.

               3.Членовете на СТО се приканват да използват образеца в приложение 1, когато уведомяват секретариата на СТО за други правила за произход, които използват при прилагането на други непреференциални инструменти на търговската политика съгласно предвиденото в член 1.2 от Споразумението за правилата за произход.

               4.Освен това членовете на СТО следва да опишат, в съответствие с приложение 2, практиките си по отношение на удостоверяването на произхода, както и други задължителни документни доказателства за произход за непреференциални цели, нотифицирани в съответствие с приложение 1
                  1
               . Членовете на СТО, заявили, че не прилагат правилата за произход по приложение 1, следва независимо от това да попълват приложение 2.

               5.Нотификациите по параграфи 2 и 4 от настоящото решение следва да се изпращат не по-късно от една година след приемането на настоящото решение.

               6.Нотифицираната по силата на настоящото решение информация се оповестява публично от секретариата на СТО.

               7.В рамките на наличните си ресурси всеки член на СТО трябва да създаде или поддържа един или повече информационни центрове, които да отговарят на основателни запитвания от правителства, търговци и други заинтересовани страни по  въпроси относно правилата за произход и свързаните с тях изисквания за документите, както и да предоставят необходимите формуляри и документи
                  2
               . По силата на приложение 1 членовете следва да съобщават на секретариата на СТО координатите за връзка на своите съответни информационни центрове. Най-слабо развитите страни членки трябва да разполагат с период от две години, за да съобщят тази информация на секретариата на СТО.

               8.Членовете на СТО трябва да се стремят да предоставят препратките към нормативни актове, уебсайтовете, обяснителните или другите документи на един от официалните езици на СТО.

               9.Членовете на СТО, които въвеждат съществени изменения в своите правила за произход и в свързаните с тях изисквания за документите, които правила са били нотифицирани в съответствие с настоящото решение, следва своевременно да нотифицират тези промени на секретариата на СТО съгласно настоящото решение.

               10.Комитетът по правилата за произход следва да разгледа съществуващите правила за произход и свързаните с тях изисквания за документите въз основа на нотифицираната съгласно настоящото решение информация, с цел да бъдат установени практики за улесняване на търговията и да се насърчи на разпространението им в международен мащаб.

               11.При поискване секретариатът на СТО следва да оказва съдействие, за да подпомага развиващите се и най-слаборазвитите страни членки при прилагането на разпоредбите на настоящото решение.

               12.Нито една разпоредба на настоящото решение не може да се тълкува като засягаща правата и задълженията на членовете на СТО по член 5 от Споразумението за правилата за произход или по член 1 от Споразумението за улесняване на търговията.

               13.Преглед на настоящото решение, и по-специално на параграфи 2 и 3 от него, ще бъде извършен три години след приемането му, а след това при необходимост, с цел допълнително повишаване на прозрачността в областта на  непреференциалните правила за произход, доколкото е целесъобразно.

               ПРИЛОЖЕНИЕ 1

               ОБРАЗЕЦ НА НОТИФИКАЦИЯ ЗА НЕПРЕФЕРЕНЦИАЛНИ ПРАВИЛА ЗА ПРОИЗХОД

               Приложение 1 може да бъде размножавано толкова пъти, колкото е се налага.

               I.
                     ОСНОВНА ИНФОРМАЦИЯ

                        1)

                        Нотифициращ член на СТО

                        2)

                        Информационен център

                        (По възможност представете следните данни за контакт: име, телефон, електронна поща, уебсайт)

                        3)

                        Има ли непреференциални правила за произход, които са в сила?

                        □

                        Да

                        □

                        Не*

                        * Ако отговорът Ви е „Не“, следващите въпроси от приложението не е необходимо да се попълват.

                        4)

                        Моля, посочете за кои инструменти на търговската политика се използват тези непреференциални правила за произход (по член 1.2 от Споразумението за правилата за произход)

                        5)

                        Дата на влизане в сила или на съществено изменение, ако има такова:

                        6)

                        Дата, на която изтича срокът на действие, ако е приложимо:

                        7)

                        Правителствени или неправителствени органи, отговарящи за управлението:

                        8)

                        Интернет връзка към нормативни актове и други обяснителни документи, ако е приложимо:

                        9)

                        Коментари, ако има такива

               II.
                     ПРИЛАГАНЕ НА НЕПРЕФЕРЕНЦИАЛНИ ПРАВИЛА ЗА ПРОИЗХОД

                        10)

                        Прилагат ли се непреференциални правила при вноса?

                        □

                        Да

                        □

                        Не

                        11)

                        Прилагат ли се непреференциални правила при износа?

                        □

                        Да

                        □

                        Не

                        12)

                        Правило de minimis за прилагането на непреференциални правила за произход

                        □

                        Да

                        □

                        Не

                        Ако отговорът е „да“, моля, посочете прага de minimis и съответните препратки към нормативни актове, свързани с въпроси 10 – 12.

               III.
                     КРИТЕРИИ ЗА ОПРЕДЕЛЯНЕ НА СЪЩЕСТВЕНОТО ПРЕОБРАЗУВАНЕ С ЦЕЛ УСТАНОВЯВАНЕ НА ПРОИЗХОДА НА СТОКАТА

                        13)

                        Общи критерии, ако са приложими за всички продукти:

                        14)

                        Специфични за продукта правила за произход, когато е приложимо:

                        15)

                        Определение за материал без произход и материал с произход, ако има такова:

                        16)

                        Брой минимални операции, които не придават статут на стока с произход, ако има такива:

                        17)

                        Други правила, ако има такива:

                        18)

                        Всякаква друга информация, която членът на СТО смята за необходима (посочете интернет връзка, ако е уместно)

               IV.
                     ПРЕДВАРИТЕЛНИ РЕШЕНИЯ

                        Издадени ли са предварителни решения за произход на стоката
                           3
                        ?

                                 □

                                 Да

                                 □

                                 Не

                        Орган, отговарящ за издаването на предварителни решения (относно произхода)

                        Инструкции за заявлението за предварително решение

                        Интернет връзка към нормативни актове и други обяснителни документи от значение:

               ПРИЛОЖЕНИЕ 2

               ОБРАЗЕЦ НА НОТИФИКАЦИЯ ЗА ИЗИСКВАНИЯТА КЪМ ДОКУМЕНТИТЕ, СВЪРЗАНИ С

               НЕПРЕФЕРЕНЦИАЛНИТЕ ПРАВИЛА ЗА ПРОИЗХОД

                        1)

                        Задължителни изисквания за сертификати и/или други задължителни документни доказателства за произход при внос?

                        □

                        Да

                        □

                        Не**

                        2)

                        Задължителни изисквания за сертификати и/или други задължителни документни доказателства за произход при износ?

                        □

                        Да

                        □

                        Не**

                        3)

                        Има ли стандартизиран или установен формат и/или съдържание на сертификата и/или другите задължителни документни доказателства за произход?

                        Ако отговорът е „да“, моля, приложете копие или представете съответната информация в допълнението към настоящото приложение.

                         Да
                              
                              Не

                        ** Ако отговорът Ви на въпроси 1 и 2 е „Не“, следващите въпроси от приложението не е необходимо да се попълват.

                        4)

                        Само ако се изисква при специфични обстоятелства, моля, опишете случаите, за които се изисква сертификат (или други задължителни документни доказателства за произход), както и съответния формат (установената форма или друго).

                        5)

                        Ако задължителните изисквания за сертификат и/или други задължителни документни доказателства за произход се отнасят само за някои продукти, моля, посочете съответните глави по ХС и съответния формат (установената форма или друго).

                        6)

                        Освобождаване от задължителните изисквания за представяне на сертификат и/или други задължителни документни доказателства за произход (например пратки с ниска стойност, пощенски пратки и т.н.)

                        7)

                        Правителствени или неправителствени органи, отговарящи за издаването на сертификат и/или други задължителни документни доказателства за произход, ако има такива

                        8)

                        Моля, посочете съответните препратки към нормативни актове, свързани с въпроси 1 — 7

               ПРИЛОЖЕНИЕ 2 — ДОПЪЛНЕНИЕ

               Моля, приложете установената форма и/или интернет връзката към установената форма на сертификата за произход (или другите задължителни документни доказателства за произход), ако е приложимо.

               __________

                     (1)

                      Това не засяга другите доказателства за произход, които могат да бъдат изисквани от компетентните органи за контролни цели.

                     (2)

                      Този информационен център може да бъде същия, както установения или поддържания по силата на член 1.3 (Информационни центрове) от Споразумението за улесняване на търговията, а членовете не са длъжни да предоставят повече информация или повече формуляри и документи, отколкото се изискват в Споразумението за улесняване на търговията.

                     (3)

                      Съгласно определението в член 2, буква з) от Споразумението за правилата за произход и в член 3 от Споразумението за улесняване на търговията.

    ---documentbreak---

               ЕВРОПЕЙСКА КОМИСИЯ
            Брюксел, 20.9.2019
            COM(2019) 424 final
            2019/0200(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Съюза в рамките на Комитета по правилата за произход, създаден съгласно Споразумението за правилата за произход (СТО — ГАТТ от 1994 г.), приложено към заключителния акт, подписан в Маракеш на 15 април 1994 г.

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза в рамките на Комитета по правилата за произход, създаден съгласно Споразумението за правилата за произход (СТО — ГАТТ от 1994 г.), приложено към заключителния акт, подписан в Маракеш на 15 април 1994 г., във връзка с предвиденото приемане на съобщение относно повишаването на прозрачността в областта на непреференциалните правила за произход.

               2.Контекст на предложението

               2.1.Споразумението за правилата за произход

               В Споразумението за правилата за произход (СТО — ГАТТ от 1994 г.), приложено към заключителния акт, подписан в Маракеш на 15 април 1994 г. („споразумението“), се цели да се гарантира, че непреференциалните правила за произход сами по себе си не създават ненужни пречки за търговията, а също и да се хармонизират на международно равнище правилата за произход, различни от правилата за произход, свързани с предоставянето на тарифни преференции. Докато бъде завършена програмата за хармонизация, страните членки следва да гарантират, че правилата за произход са прозрачни, не оказват ограничително, нарушаващо или разрушаващо влияние върху международната търговия, прилагат се по последователен, еднакъв, безпристрастен и разумен начин и се основават на положителен стандарт. Споразумението влезе в сила на 1 януари 1995 г.

               Европейският съюз е страна по споразумението
                  1
               . Всички държави членки също са страни по споразумението.

               2.2.Комитетът по правилата за произход

               Комитетът по правилата за произход е създаден в рамките на Световната търговска организация (СТО) и в състава му влизат представители на страните — членки на СТО. Той трябва да заседава поне веднъж годишно и да извършва преглед на прилагането и действието на Споразумението за правилата за произход. Работата на Комитета е съсредоточена предимно върху хармонизирането на непреференциалните правила за произход. Преговорите в тази област не са приключили и понастоящем за непреференциални цели членовете на СТО прилагат националните правила за произход. Отскоро се работи и по преференциалните правила за произход, по-конкретно във връзка с търговските преференции за най-слаборазвитите държави. Решенията на Комитета обикновено се вземат с консенсус.

               2.3.Предвиденият акт на Комитета по правилата за произход

               На [дата] по време на годишното си заседание Комитетът по правилата за произход трябва да приеме Съобщение
                  2
                относно повишаването на прозрачността в областта на непреференциалните правила за произход („предвидения акт“).

               Целта на предвидения акт е да се повиши прозрачността на законите, разпоредбите и процедурите, свързани с непреференциалните правила за произход, и да се допълнят задълженията за нотифициране по член 5 от Споразумението за правилата за произход.

               Правният статут на актовете, приемани от комитетите на СТО, не е уреден нито в Споразумението за създаване на Световната търговска организация, нито в Споразумението за правилата за произход. Обвързващият характер на предвидения акт ще се определи в зависимост от съдържащия се в него текст.  Ако се вземе предвид формулировката в съобщението относно повишаването на прозрачността в областта на непреференциалните правила за произход, предвиденият акт ще бъде обвързващ за страните.

               3.Позиция, която трябва да се заеме от името на Съюза

               Непреференциалните правила за произход са правила, които се прилагат при липсата на каквато и да било търговска преференция, т.е., когато търговията се извършва въз основа на статута на най-облагодетелстваната нация. При някои мерки на търговската политика, като например квоти, антидъмпингови  мерки или маркировки за произход може да е необходимо определянето на произхода да се извършва въз основа на непреференциални правила за произход.

               В съответствие с член 5 от Споразумението за правилата за произход, всеки член на СТО трябва в рамките на определен срок от влизането в сила на Споразумението за СТО да нотифицира на секретариата на СТО своите правила за произход, съдебни решения и административни разпоредби за общо приложение, отнасящи се до непреференциалните правила за произход, които са в сила към тази дата. Европейският съюз предостави на секретариата на СТО необходимата информация.

               В Споразумението за правилата за произход членовете на СТО се споразумяват да договорят хармонизирани непреференциални правила за произход. Преговорите в тази област обаче още не са приключили и понастоящем за непреференциални цели членовете на СТО прилагат националните правила за произход. В резултат на това при внос и/или износ се прилагат различни непреференциални правила за произход в зависимост от съответния член на СТО. Освен това не всички членове на СТО прилагат специфично законодателство в областта на непреференциалните правила за произход. В Съюза тези правила са предвидени в членове 59—61 от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза
                  3
               .

               За да се избегне създаването на ненужни пречки пред търговията в резултат на прилагането на много и различни непреференциалните правила за произход, беше създадена работна група в ограничен състав от делегати на Комитета по правилата за произход, чиято задача бе да проучи възможностите за подобряване на прозрачността по отношение на непреференциалните правила за произход. Европейският съюз взе участие в работната група, като даде своя конструктивен принос за изготвянето на предвидения акт. Обсъжданията продължиха по време на заседанията на Комитета по правилата за произход през март и май 2019 г. Координацията с държавите членки бе осигурена чрез техните делегации в рамките на СТО, както и чрез отдел „Произход“ към експертната група по митнически въпроси.

               Като се има предвид, че ясните и предвидими правила за произход улесняват международната търговия, целта на предвидения акт е да се повиши прозрачността на законите, разпоредбите и процедурите, свързани с непреференциалните правила за произход, и да се допълнят задълженията за нотифициране по член 5 от Споразумението за правилата за произход.

               В предвидения акт се изисква всеки член на СТО задължително да нотифицира непреференциалните правила за произход, които използва за целите на прилагането на принципа на най-облагодетелстваната нация съгласно членове I, II, III, XI и XIII от ГАТТ 1994 г. В него се предвижда и доброволно нотифициране на непреференциалните правила за произход, използвани за всички други цели, обхванати в разпоредбите на член 1.2 от Споразумението за правилата за произход (антидъмпингови и изравнителни мита по член VI от ГАТТ от 1994 г., защитни мерки по член XIX от ГАТТ от 1994 г., маркировки за произход по член IX от ГАТТ от 1994 г., количествени ограничения или тарифни квоти, правила за произход, използвани за държавни поръчки, и търговска статистика.) Предвиденият акт също така съдържа и задължение за нотифициране от членовете на СТО на евентуалните сертификати за непреференциален произход, които са задължителни при операциите по внос или износ. Нотификациите следва да се извършват чрез образци, които са приложени към предвидения акт.

               Предвиденият акт поражда задължения за нотифициране в допълнение към вече съществуващите задължения по член 5 от Споразумението за правилата за произход.

               Поради това е необходима позиция, която трябва да се заеме от името на Съюза в рамките на Комитета по правилата за произход.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  4
               .

               4.1.2.Приложение в конкретния случай

               Комитетът по правилата за произход е орган, създаден по силата на споразумение, и по-конкретно на Споразумението за правилата за произход (СТО — ГАТТ от 1994 г.)

               Актът, който Комитетът по правилата за произход има за задача да приеме, представлява акт с правно действие. Правният статут на актовете, приемани от Комитета по правилата за произход, не е уреден нито в Споразумението за създаване на Световната търговска организация, нито в Споразумението за правилата за произход. Поради това обвързващият характер на предвидения акт ще се определи в зависимост от съдържащия се в него текст. Ако се вземе предвид формулировката в съобщението относно повишаването на прозрачността в областта на непреференциалните правила за произход, предвиденият акт следва да се разглежда като за обвързващ за страните.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и основното съдържание на предвидения акт са свързани с общата търговска политика.

               Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Не се прилага.

               2019/0200 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Съюза в рамките на Комитета по правилата за произход, създаден съгласно Споразумението за правилата за произход (СТО — ГАТТ от 1994 г.), приложено към заключителния акт, подписан в Маракеш на 15 април 1994 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и член 207, параграф 4, първата алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за правилата за произход (СТО — ГАТТ от 1994 г.), приложено към заключителния акт, подписан в Маракеш на 15 април 1994 г. („споразумението“), бе сключено от Съюза с Решение № 94/800/ЕО на Съвета
                  5
                и влезе в сила на 1 януари 1995 г.

               (2)Комитетът по правилата за произход е създаден по силата на член 4 от Споразумението.

               (3)На [дата] по време на […-ото] си годишно заседание Комитетът по правилата за произход следва да приеме съобщение относно повишаването на прозрачността в областта на непреференциалните правила за произход („предвидения акт“).

               (4)Тъй като съобщението ще бъде обвързващо за Съюза, е целесъобразно да се определи позицията, която трябва да се заеме от името на Съюза в рамките на Комитета по правилата за произход.

               (5)Целта на позицията, която трябва да се заеме от името на Съюза, е да се повиши прозрачността на законите, разпоредбите и процедурите, свързани с непреференциалните правила за произход, посредством правила за задължително или доброволно нотифициране от членовете на СТО на техните непреференциални правила за произход чрез използването на стандартизирани образци. Това ще доведе до по-ясни и по-предвидими правила за произход и ще улесни международната търговия,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на […-ата/...-ото] сесия/заседание на Комитета по правилата за произход, се основава на проекта на акт на Комитета по правилата за произход, приложен към настоящето решение.

               Представителите на Съюза могат да подкрепят незначителни редакторски промени в проекта на акта с оглед на промените по време на предстоящите заседания на Комитета по правилата за произход, след като се консултират с държавите членки или по време на координационните заседания на място без допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната
                     компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).

                     (2)

                        Съобщение от Австралия; Бразилия; Канада; Хонконг; Япония; Република Корея; Нова Зеландия; Норвегия; Филипини; Руска федерация; Сингапур; Швейцария; Отделна митническа територия Тайван, Пенгу, Кинмен и Матцу; както и Съединените щати.

                     (3)

                        ОВ L 269, 10.10.2013 г., стр. 1.

                     (4)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (5)

                        Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).


               ЕВРОПЕЙСКА КОМИСИЯ
            Брюксел, 15.10.2019
            COM(2019) 466 final
            2019/0233(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на разширената комисия на Евроконтрол, по отношение на принципите за формиране на разходната база за таксите за аеронавигационно обслужване при прелитане и за изчисляване на таксовите единици, както и по отношение на условията за прилагане на системата за събиране на такси при прелитане и условията за плащане
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението, с което се установява позицията, която трябва да се заеме от името на Съюза преди сесията на разширената комисия на Евроконтрол на 28 ноември 2019 г. във връзка с предвиденото приемане на актуализацията на условията за прилагане на съвместната система за събиране на такси при прелитане (наричани по-нататък „условията за прилагане“) и на актуализацията на принципите за формиране на разходната база за таксите за аеронавигационно обслужване при прелитане и за изчисляване на таксовите единици (наричани по-нататък „принципите“), като двете се наричат по-нататък „предвидените актове“.

               2.Контекст на предложението

               2.1.Многостранно споразумение за пътните такси

               Многостранното споразумение за пътните такси (наричано по-нататък „Споразумението“)
                  1
                цели установяването на съвместна система за събиране на такси при прелитане. В съответствие с член 1 от Споразумението договарящите държави се споразумяха да приемат обща политика по отношение на таксите за съоръженията и услугите за аеронавигационно обслужване при прелитане, наричани по-нататък „таксите за аеронавигационно обслужване при прелитане“, във въздушното пространство на районите за полетна информация, попадащи в тяхната сфера на компетентност. В съответствие с това те се споразумяха да създадат съвместна система за формирането и събирането на таксите за аеронавигационно обслужване при прелитане и за тази цел да използват услугите на Евроконтрол. В съответствие с член 3 от Споразумението разширената комисия на Евроконтрол е тази, която установява съвместна система за събиране на такси при прелитане.

               Споразумението влезе в сила през 1986 г.

               Всички държави членки са страни по Споразумението
                  2
               .

               2.2.Разширена комисия на Евроконтрол

               В съответствие с член 3, параграф 2 от Споразумението разширената комисия на Евроконтрол:

               (1)установява принципите, които регламентират оценката на разходите за изчисляването на таксите за аеронавигационно обслужване при прелитане;

               (2)установява формулата, която следва да се прилага за изчисляването на таксите за аеронавигационно обслужване при прелитане;

               (3)за всеки период на таксуване одобрява ставката, според която разходите подлежат на възстановяване;

               (4)определя разчетната единица, в която следва да бъдат изразени таксите за аеронавигационно обслужване при прелитане;

               (5)определя условията за прилагане на системата, включително условията за плащане, както и таксовите единици и тарифи и периода, в който следва да се прилагат;

               (6)определя принципите, които регламентират освобождаването от таксите за аеронавигационно обслужване при прелитане.

               Държавите — членки на Евроконтрол, и договарящите държави, които не са държави — членки на Евроконтрол, имат по един глас. В съответствие с член 6, параграф 1, буква а) от Споразумението разширената комисия взема решения с единодушие по въпроси, свързани с оценката на разходите за изчисляване на таксите за аеронавигационно обслужване при прелитане (член 3, параграф 2, буква а) от Споразумението) и с условията за прилагане (член 3, параграф 2, буква д) от Споразумението), като тези решения са обвързващи за всички договарящи държави. Ако не бъде постигнато решение с единодушие, разширената комисия взема решение с мнозинство от две трети от подадените гласове; всяка договаряща държава, която поради императивни национални съображения не е в състояние да приложи съответното решение, представя на разширената комисия изложение на причините за това (член 6, параграф 1, буква а) от Споразумението).

               2.3.Предвидени актове на разширената комисия

               С писмена процедура, но най-късно на своята 113-а сесия на 20 и 21 ноември 2019 г. разширеният комитет трябва да приеме решенияпо отношение на предвидените актове.

               Целта на предвидените актове е да се гарантира продължаваща съгласуваност с правилата на ЕС относно схемата за ефективност и за таксуване в Единното европейско небе, и по-специално с Регламент (ЕС) 2019/317 от 11 февруари 2019 г.
                  3
               , които ще се прилагат за третия референтен период (2020—2024 г.), считано от 1 януари 2020 г.

               В проекта на принципите продължават да се предвиждат два възможни метода за изчисляване на разходите и таксовите единици: посредством метода на пълно възстановяване на разходите или метода на установените разходи. Предложените изменения включват следната декларация: „Счита се, че договарящите държави, които прилагат приетите от Европейския съюз правила относно схемата за ефективност и за таксуване в Единното европейско небе, изпълняват приетите от ЕВРОКОНТРОЛ правила по тези въпроси“. В предвидените актове не са разгледани следните въпроси, подробности за които са предвидени в законодателството на ЕС:

               (1)условията, съгласно които установените разходи и единици обслужване могат да бъдат преразгледани с оглед евентуално преразглеждане на плана за ефективност;

               (2)задължението за приспадане от установените разходи на публичните средства, получени от доставчиците на аеронавигационно обслужване (изискване, предвидено в правото на Съюза, което обаче не представлява обичайна политика на ЕВРОКОНТРОЛ);

               (3)използването на приходите от таксите за аеронавигационно обслужване при прелитане за финансиране на общи проекти;

               (4)параметрите и стойностите на механизма за поделяне на риска, свързан с въздушното движение;

               (5)графикът и условията за някои пренасяния, например корекциите за механизма за поделяне на риска, свързан с въздушното движение, и механизма за поделяне на риска, свързан с разходите;

               (6)подробностите във връзка със стимулите за доставчиците на аеронавигационно обслужване;

               (7)наборът от условия във връзка с ефективността, които се изискват за установяване и прилагане на опростена схема за таксуване.

               Проектът на принципите е съгласуван с член 22, параграф 4 от Регламент (ЕС) 2019/317, съгласно който когато доставчиците на аеронавигационно обслужване правят разходи при лизинг на дълготрайни активи, тези разходи не се включват в изчисляването на цената на капитала.

               Предложените изменения на условията за прилагане се отнасят до член 5 (променлива за разстояние), член 6 (променлива за тегло) и член 8 (освобождаване) от проекта на условията за прилагане, и по-специално до изчисляването на максималното излетно тегло на всяко отделно въздухоплавателно средство. Считано от 1 януари 2020 г., последното предложение ще замени настоящото изчисляване, което е основано на средното максимално излетно тегло по вид на въздухоплавателното средно и по ползвател на въздушното пространство.

               В допълнение към това Централната служба на Евроконтрол за пътните такси („CRCO“) предлага две изменения на условията за прилагане. Първото е свързано с въвеждане на нова клауза относно банковите такси във връзка с плащането на фактурите от ползвателите на въздушното пространство. Второто се отнася до последователността при разпределянето на плащанията към фактурите в случаите, когато ползвателите на въздушното пространство не предоставят указания на CRCO.

               Списъкът на зоните за събиране на такси за аеронавигационно обслужване при прелитане в приложение 1 към условията за прилагане включва следните актуализации: редакционни изменения на описанията на зоните за събиране на такси България и Румъния, новото име на Северна Македония и ново описание на зоната за събиране на такси Украйна.

               Въпросните изменения укрепват прилагането на принципите „ползвателят плаща“, които представляват част от политиката на Съюза за таксуване за транспортната инфраструктура.

               3.Позиция, която трябва да се заеме от името на Съюза

               Предвидените актове гарантират продължаваща съгласуваност с правилата на ЕС относно схемата за ефективност и за таксуване в Единното европейско небе и Съюзът следва да ги подкрепи. Предлага се държавите членки, действащи заедно от името на Съюза, да приемат предложените изменения на предвидените актове .

               Предвидените актове ще станат обвързващи за договарящите държави в съответствие с член 6, параграф 1, буква а) от Споразумението, в който се предвижда, че: „решенията по въпросите, посочени в член 3, параграф 2, букви а)—е) и з), изискват гласуване с единодушие на всички договарящи държави и са обвързващи за всички договарящи държави; ако не бъде постигнато решение с единодушие, разширената комисия взема решение с мнозинство от две трети от подадените гласове; всяка договаряща държава, която поради императивни национални съображения не е в състояние да приложи съответното решение, представя на разширената комисия изложение на причините за това“.

               Предметът на предвидените актове е обхванат до голяма степен от законодателството на Съюза, и по-специално от Регламент (ЕС) 2019/317. Поради това тези актове могат да засегнат общите правила или да променят техния обхват. В резултат на това Съюзът разполага с изключителна външна компетентност по силата на последната част от член 3, параграф 2 от ДФЕС.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от ДФЕС се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  4
               .

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  5
               .

               4.1.2.Приложение в конкретния случай

               Разширената комисия е орган, създаден по силата на Споразумението, и актовете, които разширената комисия има за задача да приема, представляват актове с правно действие. Предвидените актове ще бъдат обвързващи за договарящите държави съгласно международното право в съответствие с член 6, параграф 1, буква а) от Споразумението.

               Предвидените актове не допълват, нито изменят институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с транспорта (дял VI от ДФЕС).

               Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               2019/0233 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на разширената комисия на Евроконтрол, по отношение на принципите за формиране на разходната база за таксите за аеронавигационно обслужване при прелитане и за изчисляване на таксовите единици, както и по отношение на условията за прилагане на системата за събиране на такси при прелитане и условията за плащане

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Многостранното споразумение за пътните такси (наричано по-нататък „Споразумението“)
                  6
                влезе в сила на 1  януари 1986 г.

               (2)В съответствие с член 3, параграф 2 от Споразумението разширената комисия приема принципи, които регламентират оценката на разходите за изчислението на таксите за аеронавигационно обслужване и условията за прилагането и заплащането на тези такси.

               (3)Преди или в рамките на своята 113-а сесия на 20 и 21 ноември 2019 г. разширеният комитет трябва да приеме с писмена процедура решения относно актуализация на принципите за формиране на ценовата база за таксите за аеронавигационно обслужване при прелитане и за изчисляване на таксовите единици, както и относно актуализация на условията за прилагане на системата за събиране на такси при прелитане и условията за плащане (наричани по-нататък „решенията“).

               (4)Целесъобразно е да се установи позицията, която трябва да се заеме от името на Съюза в рамките на разширената комисия на Евроконтрол, тъй като предметът на тези решения е обхванат до голяма степен от законодателството на Съюза, а именно от Регламент за изпълнение (ЕС) 2019/317 на Комисията
                  7
               . Поради това тези актове могат да засегнат общите правила или да изменят техния обхват и Съюзът разполага с изключителна външна компетентност по силата на член 3, параграф 2 от Договора за функционирането на Европейския съюз.

               (5)Целта на решенията е да се гарантира продължаваща съгласуваност с правилата на Съюза относно транспорта, и по-специално с Регламент (ЕО) № 549/2004 на Европейския парламент и на Съвета
                  8
                и с Регламент за изпълнение (ЕС) 2019/317. Поради това е целесъобразно да се подкрепи приемането на тези решения.

               (6)Позицията на Съюза следва да бъде изразена от държавите — членки на Съюза, които са членки на разширената комисия на Евроконтрол, като те действат съвместно,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да бъде заета от името на Съюза при писмената процедура преди или по време на сесията на разширената комисия на Евроконтрол, която ще се проведе на 28 ноември 2019 г., е следната:

               а) да се подкрепят актуализираните принципи за формиране на разходната база за таксите за аеронавигационно обслужване при прелитане
                  9
               ;

               б) да се подкрепят актуализираните условия за прилагане на системата за събиране на такси при прелитане и условията за плащане
                  10
               .

               Член 2

               Позицията, посочена в член 1, се изразява от държавите — членки на Съюза, които са членки на разширената комисия на Евроконтрол, като те действат съвместно.

               Член 3

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                  https://www.eurocontrol.int/sites/default/files/article/attachments/multilateral-agreement-relating-to-route-charges.pdf

                     (2)

                        В допълнение към държавите — членки на ЕС, страните по Споразумението, които са го ратифицирали, са: Албания, Армения, Босна и Херцеговина, Грузия, Монако, Норвегия, Република Молдова, Северна Македония, Турция, Украйна, Черна гора и Швейцария.

                     (3)

                        Регламент за изпълнение (ЕС) 2019/217 на Комисията от 11 февруари 2019 г. за определяне на схема за ефективност и за таксуване в Единното европейско небе и за отмяна на регламенти за изпълнение (ЕС) № 390/2013 и (ЕС) № 391/2013, ОВ L 128, 9.5.2019 г., стр. 31.

                     (4)

                        Решение на Съда на Европейския съюз от 7 октомври 2014 г., Германия/Съвет, C-399/12, EU:C:2014:2258, т. 64.

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, EU:C:2014:2258, т. 61—64.

                     (6)

                  https://www.eurocontrol.int/sites/default/files/article/attachments/multilateral-agreement-relating-to-route-charges.pdf

                     (7)

                        Регламент за изпълнение (ЕС) 2019/317 на Комисията от 11 февруари 2019 г. за определяне на схема за ефективност и за таксуване в Единното европейско небе и за отмяна на регламенти за изпълнение (ЕС) № 390/2013 и (ЕС) № 391/2013 (ОВ L 56, 25.2.2019 г., стр. 1).

                     (8)

                        Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 96, 31.3.2004 г., стр. 1).

                     (9)

                  https://ext.eurocontrol.int/ftp/?t=93085cefad506a898b74bf51ae9f2ec6
                   Документ № 19.60.01 на Евроконтрол.

                     (10)

                  https://ext.eurocontrol.int/ftp/?t=5db7f9ad4dda0c0a7803388ca46b101e
                   Документ № 19.60.02-1 на Евроконтрол.